आइसीसी अंडर-19 क्रिकेट विश्व कप जीतना भारत के लिए कोई नई बात नहीं। न्यूजीलैंड में हुए इस विश्वकप को अजेय रहते हुए भारत ने जिस धमाकेदार अंदाज में जीता, वो वाकई चौंकाने वाला है। रेकॉर्ड चौथी सफलता की राह में जीत का अंतर श्रेष्ठता की कहानी बयां कर देता है। फाइनल में भारत ने जिस सहजता से आस्ट्रेलिया को आठ विकेट से धोया, उससे सभी टीम इंडिया की नई पौध के कायल हो गए। तीन बार की चैंपियन आस्ट्रेलियाई टीम को लीग मैच में 100 रन के बड़े अंतर से हराकर ही भारत ने अंडर-19 विश्व कप के सफर की शुरुआत की थी। युवा टीम इंडिया के पास मनजोत कालरा (84 की औसत से 252 रन) और पृथ्वी शॉ (65.25 की औसत से 261 रन) के रूप में आक्रामक ओपनर हैं। 180, 67, 155, 16, 89 और 71 रन की इनकी साझेदारियों ने टीम को मजबूत आधार दिया। शुभमान गिल एक भरोसेमंद बल्लेबाज हैं जिनके आदर्श हैं विराट कोहली। 372 रन बटोरकर शुभमान गिल ह्यमैन आफ द टूर्नामेंट बने। 63, नाबाद 90, 86, नाबाद 102 और 31 रन की पारियों में उनके बल्लेबाजी कौशल की चमक दिखाई दी।